b'\n_START_ARTICLE_\nAmenemhet III.\n_START_SECTION_\nPiramidi\n_START_PARAGRAPH_\nSvojo prvo, tako imenovano \xc4\x8crno piramido, je za\xc4\x8del zgraditi v Dah\xc5\xa1urju, vendar je gradnjo zaradi tehni\xc4\x8dnih te\xc5\xbeav prekinil. Pribli\xc5\xbeno v  15. letu svoje vladavine se je odlo\xc4\x8dil, da bo zgradil novo piramido v Hawari pri Faiyumu. Piramida v Dahshurju je kasneje slu\xc5\xbeila za pokop ve\xc4\x8d dvornih gospa._NEWLINE_Pogrebni tempelj ob hawarski piramidi sta Herodot in Diodor Sicilski morda poznala kot Labirint. Strabon je ga je opisal kot eno od \xc4\x8dudes sveta. Kraljeva piramida v Hawari je imela nekaj najbolj zapletenih varnostnih sistemov, ki so jih kdaj odkrili v Egiptu. Njegovo grobnico so kljub temu \xc5\xbee v antiki izropali. Njegova h\xc4\x8derka ali sestra Neferuptah je bila pokopana v piramidi, ki so jo odkrili leta 1956 in stoji pribli\xc5\xbeno dva kilometra jugozahodno od Amenemhetove. Piramidion grobnice v piramidi Amenemheta III. je skoraj nedotaknjen in je zdaj razstavljen v kairskem muzeju Al-Mathaf al-misr\xc3\xad.\n_START_SECTION_\nVojni pohodi in odprave\n_START_PARAGRAPH_\nZa vojne pohode med vladanjem Amenehmeta III. je zelo malo dokazov. Dokumentiran je samo majhen pohod v devetem letu njegove vladavine. Zapis so odkrili na steni v Nubiji v bli\xc5\xbeini trdnjave Kumma. Kratko besedilo poro\xc4\x8da, da je vezir Zamont iz Nehena vodil manj\xc5\xa1i oddelek vojakov proti severu in da na povratku na jug nih\xc4\x8de ni umrl._NEWLINE_Faraon je poslal ve\xc4\x8d odprav v rudarska podro\xc4\x8dja. Znani sta dve odpravi v Wadi el-Hudi na ju\xc5\xbeni meji Egipta, kjer so iskali ametiste. Ena od odprav je bila v enajstem letu njegove vladavine, naslednji dve pa v 20. in 28. letu. V 2., 3., 19., 20. in 33. letu so odhajale rudarske odprave tudi v Vadi Hammamat. Napisi iz 19. in 20. leta bi lahko bili povezani z za\xc4\x8detkom gradnje piramidnega kompleksa v Havari, ker poro\xc4\x8dajo o lomljenju kamna za kipe. _NEWLINE_V Mersi na obali Rde\xc4\x8dega morja so odkrili stelo, ki omenja Amenemhetovo ekspedicijo v Punt. Najvi\xc5\xa1ji uradnik in vodja odprave je bil visoki nadzornik Senebef. Med drugimi visokimi uradniki sta bila nek Amenhotep in komornik Nebesu.\n_START_SECTION_\nVeliki kanal Mer-Wer\n_START_PARAGRAPH_\nMed Amenemhetovo dolgo vladavino se je nadaljevala gradnja kanala od Nila do Fajumske oaze, ki jo je za\xc4\x8del morda njegov o\xc4\x8de. Oaza je bila pred tem popolnoma zamo\xc4\x8dvirjena. Kanal, dolg 16 km in \xc5\xa1irok 1,5 km, se je imenoval Mer-Wer (Veliki kanal). Zdaj se imenuje Bahr Yussef. Bregova kanala sta imela naklon 1:10, kar je omogo\xc4\x8dalo nasipanje z nesprijemljivo zemjo in kamnom. Jez je potekal v smeri vzhod-zahod, kanal pa je imel proti Fajumski depresiji naklon 0,01\xc2\xb0. V nastalem umetnem jezeru Moeris se je vsako leto zbralo 13 milijard kubi\xc4\x8dnih metrov poplavne vode. Ogromno gradbeno delo je dokon\xc4\x8dal Amemenhetov sin Amenemhet IV. Okolica jezera je postala \xc5\xbeitnica Egipta in taka ostala do leta 230 pr. n. \xc5\xa1t., ko se je lahunska veja Nila zamuljila._NEWLINE_Okoli 29. leta vladavine Amenemheta III. je na polo\xc5\xbeaj vezirja pri\xc5\xa1el slavni Kheti. Domneva se, da je bil v tem obdobju napisan  Rhindov matemati\xc4\x8dni papirus. Faraon je razen kanala zgradil tudi \xc5\xa1tevilne spomenike odli\xc4\x8dne kakovosti. Mednje spada majhen, vendar lepo okra\xc5\xa1en tempelj v Medinet Maadiju v Fajumu, katerega sta on in njegov o\xc4\x8de posvetila boginji Renenutet.'